## Agricultura intensifica la lluita contra el mosquit tigre mitjançant la tècnica de l’insecte estèril que ha aconseguit reduir la seua presència un 80 %

*** S’alliberaran 28 milions de mosquits mascle estèrils entre 2025 i 2026 en una superfície de 160 hectàrees de Polinyà de Xúquer, Paterna, Torrent, Sagunt, Elx, Castelló de la Plana, València i Alacant
* Les soltes es duran a terme entre juny i octubre, coincidint amb el període de més risc de proliferació d’estos insectes
* La Conselleria destina 1,7 milions al desenrotllament i l’execució d’esta tècnica en la Comunitat Valenciana**

La Conselleria d’Agricultura, Aigua, Ramaderia i Pesca ha intensificat la seua estratègia de control del mosquit tigre mitjançant l’aplicació de la tècnica de l’insecte estèril, un mètode innovador i respectuós amb el medi ambient que ha demostrat ser altament eficaç, ja que ha aconseguit reduir la presència d’este insecte fins a un 80 %.

El conseller d’Agricultura, Aigua, Ramaderia i Pesca, Miguel Barrachina, ha explicat que esta tècnica, que consistix en la solta de mascles esterilitzats per a impedir la reproducció de l’espècie, “forma part d’un pla integral de lluita biotècnica que s’està aplicant en diferents localitats de la Comunitat Valenciana amb l’objectiu de minimitzar els riscos que comporta la presència del mosquit tigre”.

Barrachina ha assegurat que, entre 2025 i 2026, s’alliberaran 28 milions d’exemplars en una superfície de 160 hectàrees a Polinyà de Xúquer, Paterna, Torrent, Sagunt, Elx, Castelló de la Plana, València i Alacant, “encara que l’àrea efectiva d’influència és de 300 hectàrees, ja que els mosquits es desplacen i es dispersen per l’entorn, cosa que facilita que s’amplie l’abast del tractament i el seu impacte positiu”.

Barrachina ha fet estes declaracions després d’assistir a una solta del mosquit en l’Hort de Baix d’Elx, juntament amb la directora general de Producció Agrícola i Ramadera, M. Àngels Ramón-Llín; l’alcalde del municipi, Pablo Ruz, i la regidora de Sanitat, Inmaculada Mora.

El conseller ha subratllat que este mètode, que ja ha demostrat la seua eficàcia en el control de la mosca del Mediterrani, “s’adapta ara a la lluita contra el mosquit tigre, una espècie que actua com a vector de malalties i provoca importants molèsties tant en zones agrícoles com en entorns urbans”.

“L’aplicació d’esta tècnica suposa un pas avant en la gestió integrada de plagues, ja que oferix una solució respectuosa amb el medi ambient i centrada en la prevenció”, ha remarcat el conseller.

La Conselleria destina 1,7 milions al desenrotllament i l’execució d’esta tècnica en la Comunitat Valenciana.

**Elx**

En el cas concret d’Elx, està previst alliberar més de 2,4 milions de mosquits estèrils en 2025 i 2026, sobre una superfície directa de més de 17 hectàrees.

No obstant això, atés el comportament de dispersió natural d’estos insectes, s’estima que el tractament tindrà efecte sobre una superfície total superior a les 50 hectàrees i abastarà tant zones agrícoles com urbanes del municipi.

Fecha: 02/06/2025